অরুণ রায়কে শ্রদ্ধা জানিয়ে ‘বাঘাযতীন’, কলকাতা চলচ্চিত্র উৎসবে থাকবে শ্যাম বেনেগাল-রবার্ট রেডফোর্ডের সিনেমাও

কলকাতা: ৩১তম কলকাতা আন্তর্জাতিক চলচ্চিত্র উৎসব KIFF-এ (Kolkata International Film Festival) বিশেষভাবে শ্রদ্ধা জানানো হবে প্রয়াত পরিচালক অরুণ রায়কে (Arun Roy)। তাঁর পরিচালিত শেষ ছবি ‘বাঘাযতীন’-ই (Baghajatin) এবার উৎসবে প্রদর্শিত হবে। ৯ নভেম্বর, সন্ধে ৬টা ৩০ মিনিটে, রাধা স্টুডিওতে দেখানো হবে এই ঐতিহাসিক ছবি।

চলতি বছর ২ জানুয়ারি প্রয়াত হন ‘বাঘাযতীন’, ‘৮/১২’, ‘হীরালাল’, ‘এগারো’-খ্যাত পরিচালক অরুণ রায়। ‘বধূ বিদায়’, ‘জনি’ ও ‘ভাইজান’-এর সিনেমাটোগ্রাফির জন্য তিনি তিনবার পেয়েছিলেন বাংলাদেশ ন্যাশনাল ফিল্ম অ্যাওয়ার্ড। মাত্র ৫৬ বছর বয়সে ফুসফুসে সংক্রমণ ও ক্যানসারের জটিলতায় তিনি প্রয়াত হন।

আরও পড়ুন: মলাইকা অরোরার জীবনে নতুন পুরুষ, কে তিনি জানেন?

তাঁর শেষ ছবি ‘বাঘাযতীন’-এ ফুটে উঠেছে স্বাধীনতা সংগ্রামী যতীন্দ্রনাথ মুখোপাধ্যায়ের বীরগাথা। সশস্ত্র আন্দোলনের এক প্রতীক হয়ে ওঠা এই বিপ্লবীর চরিত্রে অভিনয় করেছেন দেব, আর তাঁর স্ত্রী ইন্দুবালার ভূমিকায় সৃজা দত্ত। যিনি এই ছবির মাধ্যমেই বড়পর্দায় আত্মপ্রকাশ করেন।

সৃজা জানান, “আমার জীবনের প্রথম ছবি ‘বাঘাযতীন’, আর অরুণ দা’‍র জীবনের শেষ। অরুণ দা আমার অডিশন নিয়েছিলেন, ইন্ডাস্ট্রিতে আমাকে নিজের মেয়ে বলতেন। উনি আর নেই—এটাই সবচেয়ে বড় কষ্ট। ছবিটা কলকাতা আন্তর্জাতিক চলচ্চিত্র উৎসবে দেখানো হচ্ছে, এ খবর শুনে সত্যিই খুশি হয়েছি।”

‘বাঘাযতীন’-এর পাশাপাশি এ বছর শ্রদ্ধা জানানো হবে আরও কয়েকজন কিংবদন্তি চলচ্চিত্র ব্যক্তিত্বকে, শ্যাম বেনেগাল, রবার্ট রেডফোর্ড, ক্লাউদিয়া কার্দিনালে, ডেভিড লিঞ্চ, রাজা মিত্র ও শশী আনন্দ।

৭ নভেম্বর, দুপুর ১২টা– রবার্ট রেডফোর্ড পরিচালিত The Way We Were (১১৮ মিনিট), স্থান: এসএসআর গ্লোব সিনেমা
৮ নভেম্বর, সন্ধে ৬.৩০– শশী আনন্দের Man Versus Man (১৯ মিনিট), স্থান: নন্দন ২
৯ নভেম্বর, সকাল ৯টা– ডেভিড লিঞ্চের Blue Velvet (১২০ মিনিট), স্থান: নন্দন ১
১০ নভেম্বর, বিকেল ৪টা– শ্যাম বেনেগালের Bhumika (১৩৬ মিনিট), স্থান: রবীন্দ্র ওকাকুরা ভবন
১২ নভেম্বর, সকাল ১১টা– রাজা মিত্র পরিচালিত Nayantara (১০৮ মিনিট), স্থান: রাধা স্টুডিও
১৩ নভেম্বর, সকাল ১১.৩০– সের্জিও লেওনে পরিচালিত Once Upon a Time in the West (১৬৫ মিনিট), স্থান: নন্দন ১